Document ID: /roh_data/filtered/fineweb-2-filterrobots_roh.jsonl.gz/26232

3 puncts da levgiament!
Gliendisdis Tschuncheismas ei l'emprema equipa dil CB Trun/Rabius serendida enta Val S. Pieder per siu proxim giug da campiunadi. Cun Val S. Pieder spitgava il quartplazzau ella tabella sin in plaz fetg stretg.
Dad aura scardalida (per prender ils plaids dad Orlando) dat igl arbiter liber il giug. Gia naven dall'emprema minuta muossa il CB ch'el vul bandunar il plaz mo cun 3 puncts e nuot auter! Aschia vegnan ils hosps gia baul tier bunas schanzas, denton il gol vul semplamein buca curdar. Mo era Val S. Pieder muossa tscheu e leu entgins impuls anavon, quei oraontut cun bals liungs che vegnan purtai dil vent fetg ferm. Suenter in pèr caschuns buca nezegiadas, reussescha ei la finfinala a Patrizio Decurtins da mitschar digl adversari. Ferton ch'igl emprem siet vegn rebattius dil goli, setschenta il secund ellas maschas - 0:1 per Trun/Rabius!
Suenter quei gol dat il CB vinavon plein anim. Gie - suenter il giug dalla dumengia vargada ei quei schizun in dils megliers (sche buc il meglier) giugs da questa sesiun quei che pertucca cumbat ed engaschi. Aschia vegnan ils giugadurs era vinavon tier bunas occasiuns da gol. Suenter ina bial'acziun amiez vegn Serafin Bundi vonzei da scappar. Ella da sedisch vegn el la finfinala mess per tiara - penalti e carta cotschna! Livio Janka ha neginas miserias da marcar il 0:2, il qual munta il resultat da pausa.
Suenter pausa seretila Trun/Rabius empau e lai vegnir ils da Val. Tut en tut han ils hosps denton tut sut controlla e prendan suenter in mument puspei enta maun il giug. Vonzeivi vegn Patrizio Decurtins lantschaus bein sill'ala dretg, tila anen encunter il gol e setta il bal ferm a bass el cantun liung - 0:3! Val S. Pieder, ils quals ein dapi il penalti mo pli en 10, emprovan aunc da migliurar il resultat e da marcar in gol, denton senza success. Cuort avon la fin setta Gian Andrea Beer aunc il quart gol per Trun/Rabius.
Priu igl entir giug ha igl engaschi constau per gronda part. Ils giugadurs han mussau ch'els san cumbatter e ch'els han el senn da vinavon restar en 4. ligia. Quei vala ei ussa da vinavon metter entuorn sil plaz!